**โรงเรียนอนุบาลฝันในฝันวิทยา** เป็นชื่อที่ใช้เรียก **"รายการพระธรรมเทศนา**"
การศึกษาเรื่องกฎแห่งกรรมผ่านทางโรงเรียนอนุบาลฝันในฝันวิทยาของช่องโทรทัศน์เพื่อการศึกษาผ่านดาวเทียมช่องดีเอ็มซี ของวัดพระธรรมกาย ซึ่งเผยแพร่ไปทั่วโลก และเผยแพร่ทางออนไลน์ผ่านระบบอินเทอร์เน็ต รวมถึงผ่านวิทยุกระจายเสียงทั้งระบบ เอฟเอ็ม และ เอเอ็ม ทั่วประเทศ ซึ่งเป็นรายการสดที่พระเทพญาณมหามุนี  เจ้าอาวาสวัดพระธรรมกาย ได้แสดงพระธรรมเทศนาออกอากาศ ในวันจันทร์ถึงวันเสาร์ เวลา 19.30 น. - 22.00 น. (ต่อมาปรับเวลาเป็น 19:00-20:30 น.) โดยมีการประยุกต์นำภาพและเพลงมาประกอบการเทศน์สอน 

นอกจากนี้ ยังเป็นคำที่ใช้เรียกกลุ่มสาธุชนทั่วโลกที่รับชมและฟังพระธรรมเทศนาของ พระเทพญาณมหามุนี  ในรายการโรงเรียนอนุบาลฝันในฝันวิทยา

ทั้งนี้ รายการออกอากาศเป็นครั้งสุดท้ายเมื่อวันที่ 16 กุมภาพันธ์ พ.ศ. 2560 ก่อนจะงดออกอากาศไประยะหนึ่งเนื่องจากมีการประกาศคำสั่งตามมาตรา 44 ให้พื้นที่บริเวณวัดพระธรรมกาย ต.คลองสาม อ.คลองหลวง จ.ปทุมธานี เป็นเขตพื้นที่ควบคุมพิเศษ ส่งผลให้ไม่สามารถถ่ายทอดสดรายการได้ เนื่องจากมีการปิดกั้นพื้นที่วัดทั้งหมด จนกระทั่งหลังจากกรมสอบสวนคดีพิเศษได้ประกาศยุติแผนการเข้าค้นวัดพระธรรมกายเมื่อวันที่ 10 มีนาคม พ.ศ. 2560 ส่งผลให้มีการเปิดพื้นที่วัดให้ศิษยานุศิษย์ของวัดสามารถเข้าออกได้ตามปกติ ทำให้สามารถถ่ายทอดสดรายการดังกล่าวได้ตามปกติ โดยรายการจะกลับมาถ่ายทอดสดอีกครั้งในวันที่ 13 มีนาคม พ.ศ. 2560

และจนถึงปัจจุบันรายการอนุบาลฝันในฝันวิทยายังคงออกอากาศอย่างต่อเนื่อง จะมีพระผู้ช่วยพระเทพญานมหามุนีมาสอนแทน

ที่มาของชื่อ
------------

คำว่า โรงเรียน คือ แหล่งของคนที่มารวมตัวกันเพื่อศึกษาเรื่องราวใดๆ จึงนำมาใช้เรียกสถานที่ที่กลุ่มคน ซึ่งในที่นี้คือ **"กลุ่มสาธุชน**" ผู้กำลังรับชมรายการโรงเรียนอนุบาลฝันในฝันวิทยา
สาเหตุที่เรียกว่า โรงเรียนอนุบาล เพราะสาธุชนที่รับชมรายการ เปรียบเสมือนว่า เป็นเด็กอนุบาลที่เพิ่งเริ่มเรียนรู้เรื่องราวความเป็นจริงของชีวิตและที่มา(การมาเกิด) ที่ไป(การไปเกิดเมื่อละโลก)ของชีวิตในสังสารวัฏ ตามคำสั่งสอนของพระสัมมาสัมพุทธเจ้า

สาธุชนที่รับชมและฟังพระธรรมเทศนาในรายการโรงเรียนอนุบาลฝันในฝัน นั้น จึงถูกเรียกว่า **"นักเรียนอนุบาลฝันในฝันวิทยา**" หรือ **"นักเรียนอนุบาลฯ**" ซึ่งฝันในฝันแปลว่า ไม่ใช่ความจริงอยู่แต่ในฝัน ฝันซ้อนฝัน ไม่มีทางเป็นจริงได้

พระเทพญาณมหามุนี ซึ่งเป็นผู้สอน จึงเรียกนามแทนตนเองว่า **"ครูไม่ใหญ่**" ซึ่งหมายถึงครูที่เพิ่งเริ่มฝึกสอน และ เริ่มสอนในระดับชั้นอนุบาล
เท่านั้น

ในช่วงกลางปี พ.ศ. 2559 จะมีพระวิทยากรทำหน้าที่บรรยายธรรมสลับไปในแต่ละสัปดาห์

เนื้อหารายการโรงเรียนอนุบาลฝันในฝันวิทยา
----------------------------------------

1. **"กรณีศึกษา เรื่อง กฎแห่งกรรม**" ซึ่งเป็นกรณีศึกษาของบุคคลจริงที่ส่งเรื่องราวของตนเองและครอบครัวถึงพระเทพญาณมหามุนี  ด้วยต้องการทราบถึงบุพพกรรมและปรโลกของบุคคลเหล่านั้น โดยพระเทพญาณมหามุนี เรียกวิธีการที่ทำให้ทราบบุพพกรรมและปรโลกของบุคคลเหล่านั้น ว่า "ฝันในฝัน" ตามอย่างคำกล่าวของ พระมงคลเทพมุนี (สด จนฺทสโร) ซึ่งหมายถึงการเข้าถึงสมาธิชั้นสูงและการใช้วิชชาธรรมกายเพื่อศึกษาความเป็นมาเป็นไปของสรรพสัตว์

ในช่วง 2550 เป็นต้นมา รายการดังกล่าวเป็นเพียงเทปบันทึกภาพ หลังจากมีจำนวนกรณีศึกษาที่ออกอากาศแล้วเกือบ 2,000 เคส โดยพระเทพญาณมหามุนี ได้ปรับการออกอากาศเป็น "ข่าวสั้นทันปรโลก" หรือ การนำเสนอเรื่องราวกฎแห่งกรรมของผู้เป็นต้นบุญต้นแบบในการสร้างบารมีอย่างเอาชีวิตเป็นเดิมพัน เช่น กรณีศึกษาของ ดร. กฤษดา จ่างใจมนต์ เจ้าของบริษัท เนเจอร์กิฟท์, เนื้อหาบางส่วนที่กล่าวถึงอดีตชาติของ คุณอนันต์ อัศวโภคิน เจ้าของ บริษัท แลนด์แอนด์เฮ้าส์ และ คุณบุญชัย เบญจรงคกุล และ กรณีศึกษาของคุณพ่อ ของนักร้องระดับโลก Howard McCraryซึ่งเป็นเพื่อนรักกับไมเคิล แจ็คสัน เป็นต้น

2.**"โครงการฟื้นฟูศีลธรรม กิจกรรมเพื่อจรรโลงพระพุทธศาสนาในแบบต่างๆ**" ที่เป็นกิจกรรมที่เกิดขึ้นจากดำริของพระเทพญาณมหามุนี เจ้าอาวาสวัดพระธรรมกาย เช่น เนื้อหาเกี่ยวกับโครงการอุปสมบทหมู่พระธรรมทายาทรุ่นต่างๆ , โครงการบรรพชาอุปสมบทหมู่ทั่วประเทศไทย, โครงการธุดงค์ธรรมชัยทั่วไทย, โครงการตักบาตรพระ 2 ล้านรูป ทุกวัด 77 จังหวัดทั่วไทย, โครงการบวชอุบาสิกาแก้วหน่ออ่อนทั่วประเทศ, โครงการเด็กดีวีสตาร์,โครงการกฐินสัมฤทธิ์เด็กดีวีสตาร์ เป็นต้น 

3. **"ผลการปฏิบัติธรรม**" เพื่อให้เข้าถึงพระธรรมกายตามแนววิชชาธรรมกาย ซึ่งเป็นผลการปฏิบัติธรรมที่ส่งมาจากพระภิกษุ สามเณร และสาธุชนทุกชาติ ศาสนา และทุกภาษาทั่วโลก ที่มีผลการปฏิบัติธรรมออกมาในแนวเดียวกัน ที่เป็นพยานว่าภายในตัวของมนุษย์ทุกคนมี **"ดวงธรรมและพระธรรมกาย** "ไม่ว่าคนๆ นั้นจะนับถือศาสนาหรือเชื้อชาติใดก็ตาม

4. **"ทศชาติชาดก**" เช่น พระเตมียกุมาร ผู้ยิ่งด้วยเนกขัมมะบารมี, พระภูริทัตกุมาร ผู้ยิ่งด้วยศีลบารมี, มหาพรหมนารท ผู้ยิ่งด้วยอุเบกขาบารมี เป็นต้น

5. **"ซีรีส์พุทธประวัติ**" ได้แก่ พระสมณโคดมสัมสัมพุทธเจ้า , พระศรีอาริยเมตไตรย์สัมมาสัมพุทธเจ้า 

6. เรื่องราวเกี่ยวกับปรโลก ได้แก่ **"สวรรค์ และ อบายภูมิ** "เช่น เทพนารี, มหานรกขุม 5, เปรต เป็นต้น

7.สื่อประกอบการสอนยอดเยี่ยม​ในรูปแบบแอนนิเมชั้น​ เพื่อสร้างเสริมให้เข้าใจมากยิ่งขึ้น

รางวัล
------

พ.ศ. 2550 : มูลนิธิธรรมกาย โดยมีพระเทพญาณมหามุนี เป็นประธานมูลนิธิฯ ได้รับรางวัลเทลลี (telly award) จำนวน 12 รางวัล จากผลงานที่ของโรงเรียนอนุบาลฝันในฝันวิทยา ผ่านช่องโทรทัศน์เพื่อการศึกษาผ่านดาวเทียมช่องดีเอ็มซี (Dhamma Media Channel; DMC)

1. ได้รับรางวัลสื่อคุณภาพด้านรายการที่เหมาะสำหรับผู้ชมเด็ก(Children)

2. ได้รับรางวัลสื่อคุณภาพด้านการใช้เพลงประกอบ(Use of Music)

3. รายการ case study ได้รับรางวัลสื่อคุณภาพด้านศาสนา(Religion / Spirituality)

4. เพลงพุทธประวัติ ได้รับรางวัลสื่อคุณภาพด้านศาสนา(Religion / Spirituality)

5. ทศชาติชาดก ได้รับ 2 รางวัล คือ
สื่อคุณภาพด้านศาสนา (Religion / Spirituality)
สื่อคุณภาพด้านสาระบันเทิง (Edutainment)

6. animation มหานรกขุม 5 ได้รับ 2 รางวัล คือ
สื่อคุณภาพด้านศาสนา (Religion / Spirituality)
สื่อคุณภาพด้านการใช้แอนิเมชั่น (Use of Animation)

7. กิจกรรมเทเหล้าเผาบุหรี่ ได้รับ 4 รางวัล คือ
สื่อคุณภาพด้านศาสนา (Religion / Spirituality)
สื่อคุณภาพด้านส่งเสริมสุขภาพ (Health and Wellness)
สื่อคุณภาพด้านสังคม (Social Issue)
สื่อคุณภาพด้านการสร้างแรงบันดาลใจ (Motivation)

อ้างอิง
-------

1. ↑  3 ปีที่ผ่าน ฝันในฝันวิทยา เรียบเรียงจากโอวาทพระราชภาวนาวิสุทธิ์ 9 พฤษภาคม 2548
2. ↑  [*ลิงก์เสีย*] การศึกษาเรื่องกฎแห่งกรรมผ่านทางโรงเรียนอนุบาลฝันในฝันวิทยา
3. ↑  ที่นี่มีคำตอบโรงเรียนอนุบาลฝันในฝันวิทยา
4. ↑  [เว็บไซต์ ดีเอ็มซีดอททีวี เรื่อง ปรโลกนิวส์ ตอน คุณพ่อของคุณโฮเวิร์ด แมกเครี่ ออกอากาศ 3-4 มกราคม 2554]
5. ↑  Howard\_McCrary
6. ↑  [เว็บไซต์ ดีเอ็มซีดอททีวี เรื่อง พระศรีอาริยเมตไตรย์]
7. ↑  "วารสารอยู่ในบุญ บทความพิเศษ". คลังข้อมูลเก่าเก็บจากแหล่งเดิมเมื่อ 2007-06-06. สืบค้นเมื่อ 2010-12-16.

### หนังสืออ่านเพิ่มเติม

* อลงกรณ์ สถาปิตานนท์ (โค้ก). *Unseen อนุบาลฝันในฝันฯ* เก็บถาวร 2011-03-05 ที่ เวย์แบ็กแมชชีน. สำนักพิมพ์ บ้านใหญ่บุ๊ก

ปีที่พิมพ์ : 1/2551, 400 หน้า ISBN 978-974-06-1994-9

* ภัทรพร ศิลปาจารย์. "ประสิทธิภาพและประสิทธิผลรายการโทรทัศน์ "โรงเรียนอนุบาลฝันในฝันวิทยา" (THE EFFICIENCY AND EFFECTIVENESS OF INNERDREAM KINDERGARTEN SATELLITE PROGRAMME)"[*ลิงก์เสีย*]. กรุงเทพ : วิทยานิพนธ์นิเทศศาสตรมหาบัณฑิต จุฬาลงกรณ์มหาวิทยาลัย, 2551

แหล่งข้อมูลอื่น
---------------

* เว็บไซต์ ดีเอ็มซีดอททีวี เรื่อง The Middle Way : ผลการปฏิบัติธรรมนานาชาติ
* เว็บไซต์ ดีเอ็มซีดอททีวี เรื่อง The Middle Way คอร์ส อบรมสมาธิระดับกลาง รุ่นที่ 4